Ζέιν Μάλικ

Ο Ζέιν Τζάβαντ («Ζέιν») Μάλικ (Zain Javadd Malik, γενν. 12 Ιανουαρίου 1993), υπογράφει ως Ζέιν, είναι Άγγλος τραγουδιστής και τραγουδοποιός. Γεννημένος και μεγαλωμένος στο Μπράντφορντ, στο Δυτικό Γιορκσάιρ της Αγγλίας, ο Μάλικ συμμετείχε σαν σόλο καλλιτέχνης στον Βρετανικό μουσικό διαγωνισμό The X Factor το 2010. Αφού αποκλείστηκε σαν σόλο ερμηνευτής, ο Μάλικ επέστρεψε στον διαγωνισμό, μαζί με άλλους τέσσερις διαγωνιζόμενους, για να δημιουργήσουν ένα αγορίστικο συγκρότημα που θα γινόταν γνωστό ως One Direction. Ο Μάλικ έφυγε από το συγκρότημα 25 Μαρτίου του 2015 και υπέγραψε ατομικό συμβόλαιο ως σόλο καλλιτέχνης με την εταιρεία RCA RECORDS. Κατά τα λεγόμενά του, θέλει να ζήσει μια φυσιολογική ζωή μακριά από τα φώτα της δημοσιότητας. Στις 25 Μαρτίου το 2016, κυκλοφόρησε το πρώτο άλμπουμ του ως σόλο καλλιτέχνης με το όνομα Mind of Mine. 

Υιοθετώντας ένα περισσότερο εναλλακτικό R&B μουσικό στυλ μαζί με το ντεμπούτο του άλμπουμ του, Mind of Mine (2016) και την κυκλοφορια του κομματιού, "Pillowtalk", ο Μάλικ έγινε ο πρώτος Βρετανός άντρας καλλιτέχνης που έκανε ντεμπούτο και βρέθηκε στην κορυφή, τόσο στο Ηνωμένο Βασίλειο όσο και τις Ηνωμένες Πολιτείες Αμερικής. Ο Μάλικ έχει αποκτήσει πολλές διακρίσεις, μεταξύ των οποίων περιλαμβάνονται ένα Αμερικανικό Μουσικό Βραβείο (AMAs), ένα Μουσικό Βραβείο Billboard  και  ένα βραβείο MTV Video Music Award.

Απέκτησε παιδί με την Αμερικανίδα μοντέλο Τζίτζι Χαντίντ τον Σεπτέμβριο του 2020.

Πρώτα χρόνια
Ο Ζέιν Τζάβαντ Μάλικ γεννήθηκε στις 12 Ιανουαρίου του 1993 στο Μπράντφορντ, στο Δυτικό Γιορκσάιρ της Αγγλίας. Ο πατέρας του, Γιάσερ Μάλικ, είναι κάτοικος του Ηνωμένου Βασιλείου με προγονικές ρίζες που προέρχονται από το Πακιστάν (British Pakistani), ενώ η μητέρα του, Τρίσια Μπράνναν Μάλικ, είναι Αγγλίδα. Έχει μία μεγαλύτερη αδερφή, την Ντονίγια, και δύο μικρότερες αδερφές, την Γουαλίγια και την Σαφάα. Τόσο η οικογένεια όσο και η γειτονιά στην οποία μεγάλωσε ανήκαν στην εργατική τάξη της Αγγλίας.

Ο Μάλικ μεγάλωσε στο Ιστ Μπόουλινγκ, που τοποθετείται νότια του κέντρου της πόλης του Μπράντφορντ. Εκεί ήταν μαθητής στο Δημοτικό σχολείο Λόουερ Φιλντς (Lower Fields Primary School) και έπειτα συνέχισε τις σπουδές του στο Λύκειο Τονγκ (Tong High School), στο Μπράντφορντ. Ο Μάλικ έχει δηλώσει ότι άρχισε να αποκτά αυτοπεποίθηση και να έχει εμπιστοσύνη στον εαυτό του αφού άλλαξε δύο σχολεία στην ηλικία των δώδεκα ετών.

Μεγάλωσε με επιρροή από urban μουσική που είχε ο πατέρας του, κυρίως ριθμ εν μπλουζ (R&B), χιπ χοπ (hip hop) και ρέγκε (reggae). Ξεκίνησε να γράφει κομμάτια ραπ όταν ήταν ακόμα μαθητής και τραγούδησε για πρώτη φορά στην σκηνή όταν ο τραγουδιστής Τζέι Σιν επισκέφτηκε το σχολείο του. Ο Μάλικ ασχολήθηκε επίσης με την πυγμαχία για δύο χρόνια, από τα 15 του χρόνια έως τα 17. Πριν προκύψει η μεγάλη του επιτυχία συνοδευόμενη από την μουσική του καριέρα, σχεδίαζε να γίνει δάσκαλος αγγλικών.

Κατά τα δοκιμαστικά του στο The X Factor, δήλωσε: "Έψαχνα για μια εμπειρία". Αναφέρει την urban μουσική ως κύρια μουσική του επιρροή, ενώ καθώς μεγάλωνε, ανακάλυψε και την R&B και rap μουσική. Τόσο αυτός όσο και άλλα μέλη των One Direction έχουν αναφέρει κατά καιρούς ότι θα ονειρευόντουσαν, κάποια στιγμή, να συνεργαστούν με καλλιτέχνες όπως ο Bruno Mars. Ο Μάλικ είναι εθισμένος στο κάπνισμα, αν και στα τέλη του 2011, εξέφρασε την επιθυμία του να σταματήσει. Ο Μάλικ είχε αναρτήσει, κατά τα τέλη του 2012, στον προσωπικό του λογαριασμό στο Twitter την φράση "La ila ha ill lalla ho muhammed door rasoolalah", φράση γνωστή ως το σύμβολο της πίστης για τους Μουσουλμάνους πιστούς και η οποία σημαίνει: "Δεν υπάρχει κανένας άλλος Θεός εκτός από τον Αλλάχ και ο Μωάμεθ είναι ο Προφήτης του Αλλάχ." Ήταν αρραβωνιασμένος με την Πέρι Έντουαρντς, μέλος του συγκροτήματος Little Mix.

Καριέρα στον χώρο της μόδας 
Το 2016 ο Ζέιν Μάλικ έκανε το ντεμπούτο του στο ετήσιο The Business of Fashion's, που περιλαμβάνει προσωπικότητες που έχουν μεγάλη επιρροή στον κόσμο της μόδας. Τον Ιανουάριο του 2017, κυκλοφόρησε μία σειρά παπουτσιών σε συνεργασία με τον Ιταλό σχεδιαστή υποδημάτων, Τζουζέπε Ζανότι. Ο Τζουζέπε σχεδίασε για τον Ζέιν μία συλλογή που περιελάμβανε τέσσερα στυλ παπουτσιών - δύο μπότες και δύο αθλητικά παπούτσια. Τον Φεβρουάριο του 2017 κυκλοφόρησε η Καμπάνια Versus (Versace) για την Άνοιξη-Καλοκαίρι 2017 με τον Μάλικ και το μοντέλο Αντβόα Αμποάχ. Μέσα στον ίδιο μήνα, ήταν συνοικοδεσπότης του CFDA/Vogue Fashion Fund's Americans στο Παρίσι, κατά την διάρκεια της Εβδομάδας Μόδας του Παρισιού, που διεξάγεται κάθε χρόνο. Η Donatella Versace, επικεφαλής σχεδιάστρια του οίκου μόδας Versace, διόρισε τον Ζέιν Μάλικ διευθυντή του δημιουργικού τμήματος για μία συλλογή ρούχων για άντρες και γυναίκες με τίτλο Zayn x Versus, που βγήκε στην αγορά τον Μάιο του 2017.

Παραπομπές

Άγγλοι τραγουδιστές